ທ່ານ Annan ທູດພິເສດ ສປຊ ພົບປະທ່ານ Assad
ທ່ານ Annan ທູດພິເສດ ຂອງອົງການສະຫະປະຊາຊາດ ພົບປະກັບປະທານາທິບໍດີຊີເຣຍ ທີ່ກຸງດາມັສກັສ
ອະດີດເລຂາທິການໃຫຍ່ຂອງອົງການສະຫະປະຊາຊາດ ທ່ານ Kofi Annan ໄດ້ພົບປະ ກັບປະທານາທິບໍດີຊີເຣຍທ່ານ Bashar al-Assad ທີ່ນະຄອນຫຼວງດາມັສກັສໃນຄວາມ ພະຍາຍາມເພື່ອຍຸຕິຄວາມຮຸນແຮງທີ່ກຳລັງດຳເນີນຢູ່ໃນປະເທດດັ່ງກ່າວ ໂທລະພາບຂອງ ທາງການຊີເຣຍກ່າວເຖິງການພົບປະຊຶ່ງມີຂຶ້ນໃນ ວັນເສົາມື້ນີ້ວ່າ ເປັນໄປໃນທາງບວກ ທ່ານ Annan ທູດພິເສດຄົນໃໝ່ຂອງອົງການສະຫະປະຊາຊາດແລະສັນນິບາດອາຣັບຮັບ ຜິດຊອບກ່ຽວກັບເລື່ອງຊີເຣຍ ໄດ້ຮຽກຮ້ອງ ໃຫ້ແກ້ໄຂວິກິດການດັ່ງກ່າວ ໂດຍທາງການ ເມືອງ ຊຶ່ງທ່ານເຕືອນວ່າ ການພະຍາຍາຍາມທີ່ຈະປະກອບອາວຸດໃຫ້ແກ່ພວກກະບົດນັ້ນ ມີແຕ່ຈະເຮັດໃຫ້ສະຖານະການຮ້າຍແຮງຂຶ້ນຕື່ມ ຂ່າວກ່ຽວກັບການພົບປະລະດັບສູງທີ່ວ່ານີ້ມີຂຶ້ນບໍ່ເທົ່າໃດຊົ່ວໂມງ ຫຼັງຈາກຫົວໜ້າດ້ານມະ ນຸດສະທຳຂອງອົງການສະຫະປະຊາຊາດກ່າວວ່າຊີເຣຍໄດ້ປະຕິເສດທີີ່ຈະອະນຸຍາດໃຫ້ ມີການຊ່ອຍເຫຼືອທາງດ້ານມະນຸດສະທຳແບບບໍ່ມີການຂັດຂວາງ ຫົວໜ້າດ້ານມະນຸດສະທຳຂອງອົງການສະຫະປະຊາຊາດ ທ່ານນາງ Valeri Amos ກ່າວ ທີ່ນະຄອນຫຼວງອັງກາຣາຂອງເທີກີໃນວັນສຸກວານນີ້ວ່າ ເຈົ້າໜ້າທີ່ຊີເຣຍໄດ້ຂໍເວລາຕື່ມເພື່ອ ພິຈາລະນາເບິ່ງຂໍ້ຕົກລົງທີ່ຈະອະນຸຍາດໃຫ້ອົງການສະຫະປະຊາຊາດ ໃຫ້ການຊ່ອຍເຫຼືອແກ່ ພວກເຄາະຮ້າຍຈາກການປາບປາມຂອງລັດຖະບານທີ່ກຳລັງດຳເນີນຢູ່ໃນເວລານີ້ ທ່ານນາງ ເວົ້າວ່າ ເຈົ້າໜ້າທີ່ຊີເຣຍໄດ້ຕົກລົງ ທີ່ຈະທຳການຊັ່ງຊາຕີລາຄາແບບຈຳກັດເພື່ອໃຫ້ໄດ້ຮັບຂໍ້ ມູນບາງຢ່າງກ່ຽວກັບສະພາບຂອງພວກທີ່ໄດ້ຮັບຜົນກະທົບຈາກຄວາມຮຸນແຮງນັ້ນ ບັນດາພວກຝ່າຍຄ້ານຂອງຊີເຣຍ ກ່າວໃນວັນສຸກວານນີ້ວ່າ ມີຢ່າງນ້ອຍ 31 ຄົນເສຍຊີວິດ ຂະນະທີ່ຫຼາຍໆພັນຄົນ ພາກັນໂຮມຊຸມນຸມປະທ້ວງຢູ່ຕາມຖະໜົນຫົນທາງໃນທົ່ວປະເທດຕໍ່ ຕ້ານລັດຖະບານ ຂອງປະທານາທິບໍດີ Assad ກຸ່ມສັງເກດສິດທິມະນຸດໃນຊີເຣຍ ກ່າວວ່າ ການເສຍຊີວິດສ່ວນໃຫຍ່ ແມ່ນມີຂຶ້ນທີ່ເມືອງ Homs ຊຶ່ງເປັນຈຸດເພັ່ງເລັງໃນການປາບປາມ ຂອງລັດຖະບານຊີເຣຍ ອົງການສະຫະປະຊາຊາດກະປະມານວ່າ ກຳລັງຂອງຊີເຣຍໄດ້ສັງຫານປະຊາຊົນຢ່າງນ້ອຍ 7500 ຄົນນັບແຕ່ໄດ້ມີການລຸກຮືຂຶ້ນຕໍ່ຕ້ານທ່ານ Assad ເມື່ອນຶ່ງປີຜ່ານມາ ລັດຖະບານ ຊີເຣຍໄດ້ຖິ້ມໂທດໃສ່ພວກກໍ່ການຮ້າຍວ່າເປັນຜູ້ກໍ່ຄວາມຮຸນແຮງໂດຍເວົ້າວ່າມີກຳລັງຮັກສາ ຄວາມສະຫງົບ 2000 ຄົນໄດ້ຖືກຂ້າຕາຍໃນຄວາມວຸ້ນວາຍທີ່ວ່ານີ້